ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/995 ΤΗΣ ΕΠΙΤΡΟΠΗΣ

της 17ης Ιουνίου 2019

για την τροποποίηση της εκτελεστικής απόφασης (ΕΕ) 2016/2323 για την κατάρτιση του ευρωπαϊκού καταλόγου μονάδων ανακύκλωσης πλοίων σύμφωνα με τον κανονισμό (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου, της 20ής Νοεμβρίου 2013, για την ανακύκλωση πλοίων και την τροποποίηση του κανονισμού (ΕΚ) αριθ. 1013/2006 και της οδηγίας 2009/16/ΕΚ (1), και ιδίως το άρθρο 16,

Εκτιμώντας τα ακόλουθα:

(1) Το άρθρο 6 παράγραφος 2 του κανονισμού (ΕΕ) αριθ. 1257/2013 απαιτεί από τους πλοιοκτήτες να εξασφαλίζουν ότι τα πλοία που προορίζονται για ανακύκλωση ανακυκλώνονται μόνο σε μονάδες ανακύκλωσης πλοίων που περιλαμβάνονται στον ευρωπαϊκό κατάλογο μονάδων ανακύκλωσης πλοίων ο οποίος δημοσιεύεται δυνάμει του άρθρου 16 του εν λόγω κανονισμού.

(2) Ο ευρωπαϊκός κατάλογος παρατίθεται στην εκτελεστική απόφαση (ΕΕ) 2016/2323 της Επιτροπής (2).

(3) Η Δανία ενημέρωσε την Επιτροπή ότι δύο μονάδες ανακύκλωσης πλοίων (3) που βρίσκονται στο έδαφός της έχουν εγκριθεί από την αρμόδια αρχή σύμφωνα με το άρθρο 14 του κανονισμού (ΕΕ) αριθ. 1257/2013. Η Δανία έχει υποβάλει στην Επιτροπή όλες τις πληροφορίες ώστε οι εν λόγω μονάδες να συμπεριληφθούν στον ευρωπαϊκό κατάλογο. Συνεπώς, ο ευρωπαϊκός κατάλογος πρέπει να ενημερωθεί για να συμπεριλάβει τις εν λόγω μονάδες.

(4) Μετά την ενσωμάτωση του κανονισμού (ΕΕ) αριθ. 1257/2013 στη συμφωνία για τον Ευρωπαϊκό Οικονομικό Χώρο (4), η Νορβηγία ενημέρωσε την Επιτροπή ότι πέντε μονάδες ανακύκλωσης πλοίων (5) που βρίσκονται στο έδαφός της έχουν εγκριθεί από την αρμόδια αρχή σύμφωνα με το άρθρο 14 του εν λόγω κανονισμού. Η Νορβηγία έχει υποβάλει στην Επιτροπή όλες τις πληροφορίες ώστε οι εν λόγω μονάδες να συμπεριληφθούν στον ευρωπαϊκό κατάλογο. Συνεπώς, ο ευρωπαϊκός κατάλογος πρέπει να ενημερωθεί για να συμπεριλάβει τις εν λόγω μονάδες.

(5) Η Επιτροπή έλαβε αίτηση σύμφωνα με το άρθρο 15 παράγραφος 1 του κανονισμού (ΕΕ) αριθ. 1257/2013, προκειμένου να συμπεριληφθεί στον ευρωπαϊκό κατάλογο μια μονάδα ανακύκλωσης πλοίων (6) που βρίσκεται στην Τουρκία. Μετά από εξέταση των πληροφοριών και των δικαιολογητικών που υποβλήθηκαν ή συγκεντρώθηκαν σύμφωνα με το άρθρο 15 του εν λόγω κανονισμού, η Επιτροπή θεωρεί ότι η μονάδα συμμορφώνεται με τις απαιτήσεις ανακύκλωσης πλοίων που ορίζονται στο άρθρο 13 του εν λόγω κανονισμού και μπορεί να συμπεριληφθεί στον ευρωπαϊκό κατάλογο. Επομένως, ο ευρωπαϊκός κατάλογος θα πρέπει να επικαιροποιηθεί ώστε να συμπεριλάβει την εν λόγω μονάδα.

(6) Επιπλέον, είναι αναγκαίο να διορθωθεί ένα λάθος σε σχέση με τις πληροφορίες αναφορικά με το άρθρο 16 παράγραφος 2 στοιχείο δ) του κανονισμού (ΕΕ) αριθ. 1257/2013 οι οποίες περιλαμβάνονται στον ευρωπαϊκό κατάλογο για τη μονάδα ανακύκλωσης πλοίων που βρίσκεται στη Φινλανδία.

(7) Επομένως, η εκτελεστική απόφαση (ΕΕ) 2016/2323 θα πρέπει να τροποποιηθεί αναλόγως.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 25 του κανονισμού (ΕΕ) αριθ. 1257/2013,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Το παράρτημα της εκτελεστικής απόφασης (ΕΕ) 2016/2323 αντικαθίσταται από το κείμενο του παραρτήματος της παρούσας απόφασης.

Άρθρο 2 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 17 Ιουνίου 2019. Για την Επιτροπή Ο Πρόεδρος Jean-Claude JUNCKER

(1) ΕΕ L 330 της 10.12.2013, σ. 1.

(2) Εκτελεστική απόφαση (ΕΕ) 2016/2323 της Επιτροπής, της 19ης Δεκεμβρίου 2016, για την κατάρτιση του ευρωπαϊκού καταλόγου μονάδων ανακύκλωσης πλοίων σύμφωνα με τον κανονισμό (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου σχετικά με την ανακύκλωση πλοίων (ΕΕ L 345 της 20.12.2016, σ. 119).

(3) FAYARD A/S και Stena Recycling A/S.

(4) Απόφαση αριθ. 257/2018 της Μεικτής Επιτροπής του ΕΟΧ, της 5ης Δεκεμβρίου 2018, για την τροποποίηση του παραρτήματος XIII (Μεταφορές) και του παραρτήματος XX (Περιβάλλον) της συμφωνίας για τον Ευρωπαϊκό Οικονομικό Χώρο (δεν έχει ακόμη δημοσιευθεί στην Επίσημη Εφημερίδα).

(5) AF Offshore Decom, Green Yard AS, Kvaerner AS (Stord), Lutelandet Industrihamn και Norscrap West AS

(6) Isiksan Gemi Sokum Pazarlama Ve Tic. Ltd. Sti.